PETRE GIGEA-GORUN - umorist

PETRE GIGEA-GORUN

Născut pe meleagurile Doljului, la 31 martie 1930, în comuna Goicea Mică, Petre Gigea-Gorun a absolvit şcoala primară din comuna natală, pe urmă Liceul Comercial „Gheorghe Chiţu” din Craiova iar apoi Facultatea de Finanţe şi Credit a Academiei de Stiinţe Economice din Bucureşti.

A început activitatea profesională în domeniul financiar, îndeplinind funcţiile de inspector financiar, şef de serviciu şi apoi șef al Secţiunii Financiare a Regiunii Oltenia (Director General al Finanţelor Publice). A fost Primar al oraşului Craiova, apoi Prim-vicepreşedinte al Consiliului Popular al judeţului Dolj, Consilier al Preşedintelui României, Mininstru de Finanţe al României, Guvernator al României la Fondul Monetar Internaţional, Guvernator al României la Banca Mondială. A îndeplinit funcţiile de Ambasador Extraordinar şi Plenipotenţiar al României în Franţa şi Ambasador al României la UNESCO. A fost atras de literatură încă din liceu când a scris versuri, epigrame şi două piese de teatru. A publicat articole, versuri, epigrame şi proză în mai multe reviste, ziare şi publicaţii. Până în prezent, Petre Gigea-Gorun a scris şi tipărit 47 cărţi diferite, din care unele în două volume, însumând peste 20.000 pagini. În activitatea sa, a fost distins cu importante ordine şi medalii de stat şi peste 120 Diplome de Excelenţă şi Diplome de Onoare.

Pentru lucrările sale tipărite s-au efectuat referinţe critice, recenzii semnate de analişti şi critici literari, printre care Alexandru Piru, Ion Dodu Bălan, Fănuş Băileşteanu, Stan Constantin, George Corbu, Grigore Mureşean, Florea Firan, Marian Barbu, Ovidiu Ghidirmic, Nicolae Mareş, Nicolae Paul Mihail (Nicomah), Maria Diana Popescu ş.a.

Cărţile sale se află în unele biblioteci publice din ţară şi alte instituţii din România precum şi în unele biblioteci din Londra, Oxford, Cambridge (Anglia), Paris (Franţa), Milano şi Roma (Italia), Toronto (Canada), Chişinău (Republica Moldova), New York, Biblioteca Congresului S.U.A. din Washington (S.U.A.), Centre Culturale Românesti din străinătate ş.a.

Îndeplineşte, în prezent, funcţiile de preşedinte al Cenaclului Epigramiştilor Olteni, director al revistei „Cugetul”, vicepreşedinte al Uniunii Epigramiştilor din România.

La moartea unui beţiv

Bucuria i-a fost mare

Când a îmbrăţişat mormântul,

Fiindcă popa la îngropare

A stropit cu… vin pământul.

El în noaptea nunţii

Supărat că n-a fost fată

E, desigur, cusurgiu,

Fiindcă ea nu-i vinovată

C-a găsit-o el târziu.

Dialog în noaptea nunţii

Am să-ţi pun o întrebare,

Fi’ndcă-acum îi este locul:

„Eşti, Mărie, fată mare?”

„Apăi… cum ţi-o fi norocul“.

Categorii de sărăcie

Între clase-s bariere

Cum e cerul cu văzduhul,

Unii sunt săraci de-avere

Alţii sunt… săraci cu duhul.

Adam adorând-o pe Eva,

cu frunza acoperitoare

Privind-o cu încântare

Cum o întruchipase Sfântul,

Aştepta cu nerăbdare

Timpul când va bate vântul.

Copilul şi bona care îl alăptează

Sunt destul de măricel

Însă bona m-a dat gata:

Mie-mi dă ţâţă-ntr-un fel

Şi-n alt fel îi dă lui tata.

Soluţia directorului de teatru dată administratorului,

speriat că un spectator a căzut de la balcon

Întâmplarea-i nefirească,

Procedaţi în mod discret:

Îl puneţi doar să plătească

Diferenţa de bilet.

Răspunsul elevului la examenul

de la liceul agricol

„Când e timpul ce se cere,

Dacă ştii cu-adevărat,

Pentru culesul de mere?”

„Când e câinele legat.“

Vara sunt căutate spray-urile

contra insectelor

Doamna-aceea, cu mult har

Şi profilul de etruscă,

A primit un spray în dar…

C-au aflat că-i rea… de muscă.

Sfatul unui coleg de birou,

cu experienţă

Nu dori să moară şeful,

Lasă ordinea firească,

Dar munceşte cum ţi-e cheful

Încât el să şi-o dorească.

Soţia unui pictor abstracţionist

se confesează unei prietene

El pictează, eu gătesc,

Făcând zilnic câte-un salt

Apoi, ne ghicim, ce-a vrut

Ca să facă celălalt.

Doi politicieni cu chelie mare într-un

show de televiziune

E de-acum un adevăr –

Explicaţie firească

Cum nici unul n-are păr

Nu pot să se păruiască.

Iubeşte-ţi aproapele (verset biblic)

Ţin deschise pleoapele

Văd şi cred şi voi credea

Aş iubi aproapele

Dar nu ştiu de-o vrea şi ea.

Unuia născut în Zodia Berbecului

A avut încă-un eşec

Iar gafele curg şiroaie,

Că-având zodia Berbec,

O face… mereu de oaie.

Blondă care nu poartă

şirag de perle

În sfârşit s-a hotărât

Pieptul gol de la natură

Şi fără perle la gât

Fiindcă le scoate pe gură.

Epitaf la căpătâiul unui somnoros

Pare totu-aşa firesc:

Doarme-adânc lângă un sfeşnic;

L-a lăsat pe cel lumesc

Ca să-l doarmă pe cel veşnic.

Politicieni şi economişti

Soluţia în economie

Acum, desigur este grea:

Că nu se ştie ce se vrea,

Dar nu se vrea şi ce se ştie.

Contents